b'\n_START_ARTICLE_\nNuolaid\xc5\xbeiavimo politika\n_START_PARAGRAPH_\nNuolaid\xc5\xbeiavimo politika \xe2\x80\x93 konflikt\xc5\xb3 sprendimo strategija, kai viena pus\xc4\x97 nuolaid\xc5\xbeiauja kitai, siekdama i\xc5\xa1vengti konflikto eskalacijos. Vienas i\xc5\xa1 labiausiai \xc5\xbeinom\xc5\xb3 to pavyzd\xc5\xbei\xc5\xb3 yra Europos demokratini\xc5\xb3 valstybi\xc5\xb3 elgesys Vokietijos at\xc5\xbevilgiu prie\xc5\xa1 Antr\xc4\x85 pasaulin\xc4\xaf kar\xc4\x85, ypa\xc4\x8d Did\xc5\xbeiosios Britanijos ministro pirmininko Neville Chamberlain sutikimas su Adolfo Hitlerio reikalavimais 1938 m. (Miuncheno sutarties pasira\xc5\xa1ymas)._NEWLINE_\xc5\xa0altojo karo metais JAV vyriausyb\xc4\x97 Miuncheno sutart\xc4\xaf vertino kaip ger\xc4\x85 pamok\xc4\x85, kad nuolaid\xc5\xbeiavimas prie\xc5\xa1 nedemokratines valstyb\xc4\x97s yra silpnumo \xc5\xbeenklas, vedantis prie konflikto pralaim\xc4\x97jimo. Praktikoje tai buvo taikoma bendraujant su komunistin\xc4\x97mis valstyb\xc4\x97mis, kaip Soviet\xc5\xb3 S\xc4\x85junga, Kinija, Vietnamu. Istoriniai pavyzd\xc5\xbeiai rodo, kad nuolaid\xc5\xbeiavimo politika gali pad\xc4\x97ti nuraminti konflikt\xc4\x85 trumpuoju laikotarpiu, suteikdama daugiau laiko apgalvoti tolimesnius \xc5\xbeingsnius, o kartais ir j\xc4\xaf i\xc5\xa1spr\xc4\x99sti. Priklausomai nuo konfliktuojan\xc4\x8di\xc5\xb3 pusi\xc5\xb3 galios santyki\xc5\xb3 ir konflikto pob\xc5\xabd\xc5\xbeio, nuolaid\xc5\xbeiavimas taip pat gali b\xc5\xabti pigesnis sprendimo b\xc5\xabdas, nei atgrasymas, prievarta ar kitokios strategijos.'